KLASA: 034-06/24-01/36

URBROJ: 711-02-01/02-2024-2

Zagreb, 11. srpnja 2024.

**SELMA BULJUBAŠIĆ**

**Predmet: očitovanje na zahtjev Selme Buljubašić,**

* **daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 05. srpnja 2024. g. pod KLASA: 034-06/24-01/36 zaprimilo je zahtjev za očitovanjem koji je podnijela Selma Buljubašić.

U podnesenom zahtjevu podnositeljica navodi da od 28. ožujka 2024.g. radi kao zamjenica ravnateljice Petrinjske razvojne agencije-Petra koja se trenutno nalazi na porodiljnom dopustu. Podnositeljica ističe kako nije v.d. ravnatelja budući da ravnateljici mandat nije prestao te da je ona i nadalje osoba ovlaštena za zastupanje Agencije. Podnositeljica moli informaciju je li kao zamjenica ravnateljice dužna podnositi imovinsku karticu. U prilogu zahtjeva obveznica dostavlja Odluku o davanju punomoći za zastupanje, Ugovor o radu na neodređeno vrijeme, Dodatak Ugovoru o radu, Statut Petrinjske razvojne agencije, Pravilnik o unutarnjem ustrojstvu i sistematizaciji radnih mjesta.

Zahtjev u ovom predmetu odnosi se na tumačenje odredbi ZSSI-a, stoga Povjerenstvo povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 55. sjednici održanoj 11. srpnja 2024.g., podnositeljici daje očitovanje, kako slijedi.

Iz dokumentacije dostavljene uz zahtjev za očitovanjem razvidno je da je podnositeljica zaposlena na neodređeno vrijeme na radnom mjestu Savjetnika za strateško planiranje i razvojne projekte te da joj je kao zaposlenici Petrinjske razvojne agencije-Petra ravnateljica dodijelila punomoć za zastupanje dana 28. ožujka 2024.g. Isto tako, utvrđeno je da sukladno sistematizaciji nije utvrđeno sistematizirano radno mjesto zamjenika ravnatelja ustanove.

Slijedom navedenog, a budući da je krug obveznika na koji se primjenjuju odredbe ZSSI-a određen čl. 3. te da je u stavku 1. podstavku 63. propisano da su samo ravnatelji odnosno predsjednici Uprava regionalnih i lokalnih razvojnih agencija obveznici ZSSI-a, osobe koje iste zamjenjuju ne smatraju se obveznicima te stoga isti nisu dužne podnositi imovinske kartice niti se na iste mogu primjenjivati druge odredbe ZSSI-a.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana